মঞ্চ প্রাঙ্গঁন থেকে ফিরে চলেছি আমরা। সকালের সোনারঙের বদলে গ্লোবের জালনাগুলো দিয়ে বেলার সাদাটে আলোর রশ্মিরেখা। আবার টেমসের ধারে, গ্লোবের বাইরে এসে দাঁড়ালাম আমরা। বড় নির্ভেজাল এই গ্লোব। এক ফোঁটা ধাতু নেই এর গায়ে। চৌকাঠ ইংলিশ ওক কাঠের। দেওয়াল, দরজা, জালনাও তাই। পোকামাকড়ের থেকে বাঁচাতে দেওয়ালে পোড়া ইঁটের গুঁড়ো আর জলের মিশ্রণের লাইম ওয়াশ দিয়ে তার উপর প্লাস্টারের লেপন। ছাদে একরকম জলজ উদ্ভিদের শুকনো ফাঁপা মূল থেকে পাওয়া খড়। না আছে কোন কৃত্রিম স্পটলাইট, ফ্লাশলাইটের ব্যবহার। প্রাকৃতিক আলোয় নাটক হয়, তাই গ্রীষ্মকালই নাটকের সময়। তখন বৃষ্টিবাদলের ঝঞ্ঝাট কম, তাছাড়া সূর্য পাটে বসে দেরীতে। বোধহয় শীতের নিস্তব্ধ বরফবেলায় নির্জনে নাট্য কাব্য চর্চা করতেন কবি আর তার ফলভোগ করত গ্রীষ্মের উজ্জ্বল দিন। এ গবেষণাকারীদের অনুমান মাত্র, কারণ শীতে নাটক তখনও মঞ্চস্থ হত না। মার্চ থেকে অক্টোবরের প্রথম সপ্তাহ পর্যন্ত্য এখানে নাটক অভিনয় হয়। সেই শেক্সপীয়রের যুগ থেকে আজ অবধি চলে আসছে এই পরম্পরা।